Temeljem Odluke o izmjenama i dopuni Odluke o osnivanju nogometne akademije HNS – ustanove za obrazovanje odraslih u športu, od dana 10.12.2013. godine, donijete od strane osnivača, Hrvatskog nogometnog saveza iz Zagreba, Ulica grada Vukovara 269a, kojom je izmjenjena i dopunjena Odluka o osnivanju nogometne akademije HNS – ustanove za obrazovanje odraslih u športu od 15.05.2012., utvrđuje se potpuni tekst Odluke o osnivanju nogometne akademije HNS – ustanove za obrazovanje odraslih u športu, koji glasi:

**O D L U K A**

**o osnivanju Nogometne akademije HNS – ustanove za obrazovanje odraslih u športu**

Članak 1.

Ovom odlukom osniva se NOGOMETNA AKADEMIJA HNS kao neprofitna javna ustanova.

Ovom Odlukom utvrđuju se: osnivač, naziv i sjedište ustanove, djelatnost, programi obrazovanja, sredstava za osnivanje i rad, uvjeti i način osiguranja prostora, opreme i nastavnih pomagala, prava i obveze osnivača u pogledu obavljanja djelatnosti zbog koje se ustanova osniva, organi ustanove, način raspolaganja s dobiti, rok donošenje statuta i druga prava i obveze.

1. **Osnivač**

Članak 2.

Osnivač Ustanove je Hrvatski nogometni savez (OIB: 08516152078) iz Zagreba, Ulica grada Vukovara 269a.

1. **Naziv i sjedište**

Članak 3.

Naziv ustanove je: NOGOMETNA AKADEMIJA HNS –USTANOVA ZA OBRAZOVANJE ODRASLIH U ŠPORTU.

Skraćeni naziv ustanove je: NOGOMETNA AKADEMIJA HNS.

Članak 4.

Sjedište ustanove je: Zagreb, Ulica grada Vukovara 269a.

Ustanova će svoju djelatnost obavljati i u izdvojenim jedinicama, po rješenju Ministarstva nadležnog za obrazovanje, a može osnivati i podružnice.

1. **Djelatnost**

Članak 5.

Djelatnost Ustanove je obrazovanje odraslih.

Članak 6.

Ustanova će izvoditi formalno obrazovanje odraslih, i to:

* Programe osposobljavanja
* Programe usavršavanja

Ustanova će izvoditi i neformalne oblike obrazovanja i osposobljavanja odraslih (tečajeve, seminare isl.)

Članak 7.

Programima iz članka 6. ove Odluke utvrdit će se nastavni sadržaji, oblici izvođenja programa, trajanje programa i način njihove provjere, uvjeti za njihovo izvođenje, te zanimanje koje se stječe završavanjem programa.

Programi će se izvoditi: redovitom nastavom, konzultativno-instruktivnom nastavom, dopisno-konzultativnom nastavom, otvorenom nastavom, telenastavom, nastavom na daljinu, multimedijski te na drugi primjeren način.

Članak 8.

Svi programi ostvarivat će se u specijaliziranim sportskim dvoranama, učionicama i kabinetima koji će biti opremljeni odgovarajućim didaktičkim sredstvima i nastavnim pomagalima.

Programe će izvoditi odgovarajući broj andragoških djelatnika.

1. **Ustrojstvo Ustanove**

Članak 9.

Ustanovom upravlja Upravno vijeće.

Upravno vijeće ima predsjednika i 4 (četiri) člana.

Predsjednika i članove Upravnog vijeća imenuje osnivač.

Način, postupak predlaganja i imenovanja, mandat i ovlasti Upravnog vijeća, uredit će se Statutom ustanove.

Statut Ustanove donosi Upravno vijeće uz suglasnost osnivača.

Članak 10.

Ravnatelj je poslovodni i stručni voditelj Ustanove.

Ravnatelja imenuje i razrješava Upravno vijeće Ustanove.

Do imenovanja Upravnog vijeća i Ravnatelja, Ustanovom upravlja i rukovodi Privremeni ravnatelj.

Za Privremenog ravnatelja imenuje se Vatroslav Mihačić mr.(OIB: 00597034305) iz Zagreba, Jablanovečka 8.

Privremeni ravnatelj ima, pored ovlasti koje ima i ravnatelj iz čl. 37. st.1. i 2. Zakona o ustanovama, ovlast obaviti pod nadzorom osnivača, pripreme za početak rada ustanove, te podnijeti prijavu za upis ustanove u sudski registar ustanova.

1. **Stručna i druga tijela**

Članak 11.

Stručno tijelo Ustanove je Stručno vijeće koje čine svi nastavnici.

Ustrojstvo i djelokrug Stručnog vijeća uređuje se Statutom.

1. **Imovina te način osiguranja sredstava**

Članak 12.

Imovinu ustanove čine stvari, prava i novčana sredstva pribavljena od Osnivača i iz drugih izvora u skladu sa zakonom i drugim propisima donesenim na temelju zakona. Sredstva za početak rada ustanove u iznosu od 20.000,00 kn (slovima: dvadeset tisuća kuna) osigurava osnivač.

Članak 13.

Za obavljanje djelatnosti, Ustanova će osigurati sredstva:

* od osnivača,
* vlastitom djelatnošću,
* pružanjem usluga na tržištu,
* od donatora i
* iz svih zakonom dopuštenih izvora.

Članak 14.

Potreban prostor za obavljanje djelatnosti osigurava Osnivač zakupom poslovnog prostora. Opremu i nastavna sredstva za obavljanje djelatnosti osigurava Osnivač.

1. **Prava osnivača i odgovornost za obveze**

Članak 15.

U slučaju da ustanova ostvari dobit, ona će se upotrijebiti isključivo za razvoj i obavljanje djelatnosti za koju je ustanova osnovana ili za razvoj i obavljanje djelatnosti druge ustanove koje je osnivač.

Možebitna dobit utvrđuje se na kraju poslovne godine.

O raspodjeli dobiti odlučuje Osnivač.

Članak 16.

Za obveze u pravnom prometu ustanova odgovara cjelokupnom svojom imovinom.

Osnivač solidarno i neograničeno odgovara za obveze ustanove.

Ako ustanova na kraju poslovne godine iskaže gubitak, Osnivač će gubitak ustanove pokriti bespovratno.

Članak 17.

Ustanova ne može bez suglasnosti Osnivača opteretiti nekretnine ili drugu imovinu bez obzira na njenu vrijednost.

Ustanova ne može bez suglasnosti Osnivača otuđiti nekretninu ili drugu imovinu bez obzira na njenu vrijednost.

Ustanova ne može bez suglasnosti Osnivača dati u zakup objekte ili opremu ili mijenjati osnovnu namjenu objekta.

Ustanova ne može mijenjati djelatnost bez prethodne suglasnosti Osnivača.

Članak 18.

Svoje financijsko poslovanje, Ustanova obavlja u skladu sa zakonom, drugim propisima donesenim na temelju zakona, općim aktima i statutom ustanove.

Članak 19.

Osnivač se obvezuje:

* da će ustanovi pružati stručnu i drugu potrebitu pomoć u vezi s poslovanjem i da svojom aktivnosti neće remetiti poslovanje ustanove.

Ustanova je dužna:

* obavljati djelatnost za koju je osnovana
* kod zapošljavanja novih djelatnika tražiti prethodnu suglasnost Osnivača
* pravodobno izvršavati obveze koje ima prema zakonu, općim aktima i odlukama Osnivača
* najmanje jednom godišnje izvijestiti Osnivača o radu i poslovanju.

1. **Završne odredbe**

Članak 20.

Statutom Ustanove pobliže se utvrđuje ustrojstvo, ovlasti i način odlučivanja pojedinih organa te uređuju druga pitanja značajna za obavljanje djelatnosti i poslovanje.

Statut ustanove donosi Upravno vijeće uz suglasnost Osnivača.

Ostali opći akti utvrdit će se Statutom.

Statut Ustanove donijeti će se u roku od dva mjeseca od datuma upisa u sudski registar ustanova.

Članak 21.

Ustanova se osniva na neodređeno vrijeme.

Ustanova može prestati s radom odlukom Osnivača ili iz drugog razloga predviđenog zakonom.

Članak 22.

Ova odluka stupa na snagu danom donošenja.

U Zagrebu, 10.12.2013. godine.

Za Osnivača

Damir Vrbanović Izvršni Predsjednik